b'\n_START_ARTICLE_\nDamietta\n_START_SECTION_\nHistoriaa\n_START_PARAGRAPH_\nDamietta syntyi muinaisen Egyptin aikoina aivan rannikolle, joskin ranta on siirtynyt kauemmas Niilin suiston laajentuessa. Helleenisen\xc3\xa4 aikana se menetti merkityst\xc3\xa4\xc3\xa4n juuri perustetulle Aleksandrialle erityisesti kaupan keskuksena. Antiikin aikana kaupunki tunnettiin nimell\xc3\xa4 Thamiatis._NEWLINE_Keskiajalla Damietta oli vauras kauppakaupunki, mutta joutui ristiretkiaikana 1100- ja 1200-luvuilla keskeiseen asemaan. Jerusalemin kuningaskunnan kuningas Amalricin laivasto hy\xc3\xb6kk\xc3\xa4si 1169 satamaan Bysantin valtakunnan tukemana, mutta Saladin voitti heid\xc3\xa4t. Samalla Nur al-Dinin p\xc3\xa4\xc3\xa4llikk\xc3\xb6n\xc3\xa4 toiminut ja Syyriasta hy\xc3\xb6k\xc3\xa4nnyt Saladin sy\xc3\xb6ksi vallasta Egypti\xc3\xa4 hallinneet fatimidit._NEWLINE_Kun Viides ristiretki oli valmisteilla Euroopassa 1217, p\xc3\xa4\xc3\xa4tettiin hy\xc3\xb6kk\xc3\xa4ys keskitt\xc3\xa4\xc3\xa4 Damiettaa vastaan. Kaupungin hallussapito merkitsi Niilin hallintaa, ja sielt\xc3\xa4 k\xc3\xa4sin ristiretkel\xc3\xa4iset toivoivat voivansa valloittaa koko Egyptin. Egyptist\xc3\xa4 puolestaan olisi helppoa hy\xc3\xb6k\xc3\xa4t\xc3\xa4 Palestiinaan ja valloittaa Jerusalem takaisin. Kaupunki piiritettiin menestyksekk\xc3\xa4\xc3\xa4sti ja 1219 ristiretkel\xc3\xa4iset valloittivat sen. Koko maan valtaus ei kuitenkaan en\xc3\xa4\xc3\xa4 sujunutkaan ja ristiretkel\xc3\xa4isten h\xc3\xa4vitty\xc3\xa4 taistelun l\xc3\xa4hell\xc3\xa4 Kairoa oli heid\xc3\xa4n vet\xc3\xa4ydytt\xc3\xa4v\xc3\xa4 Egyptist\xc3\xa4._NEWLINE_Damietta ja sit\xc3\xa4 kautta koko Egypti oli tavoitteena my\xc3\xb6s, kun Ranskan kuningas Ludvig IX johti Seitsem\xc3\xa4tt\xc3\xa4 ristiretke\xc3\xa4. H\xc3\xa4n saapui laivastoineen satamaan 1249 ja valloitti kaupungin lyhyess\xc3\xa4 ajassa, joskin kielt\xc3\xa4ytyi luovuttamasta sit\xc3\xa4 Jerusalemin nimelliselle kuninkaalle, jolle se oli viidennell\xc3\xa4 ristiretkell\xc3\xa4 luvattu. My\xc3\xb6hemmin kuitenkin my\xc3\xb6s Ludvig Pyh\xc3\xa4 k\xc3\xa4rsi tappion Egyptin sis\xc3\xa4maassa ja joutui luopumaan tavoitteestaan ja kaupungista._NEWLINE_Koska kaupunki oli niin merkitt\xc3\xa4v\xc3\xa4 tukikohta maahan tunkeutuville ristiretkel\xc3\xa4isille, tuhosivat Egypti\xc3\xa4 hallinneet mamelukit sen ja siirsiv\xc3\xa4t asutuksen vahvemmin linnoitettuna kilometrien p\xc3\xa4\xc3\xa4h\xc3\xa4n joesta. N\xc3\xa4in Damietta paljolti menetti vaurautensa. My\xc3\xb6hempin\xc3\xa4 vuosisatoina se sai taas kanavayhteydet, jotka tekiv\xc3\xa4t siit\xc3\xa4 uudelleen kauppasataman. Nykyisin kaupungilla on suuri kalastuslaivasto sek\xc3\xa4 jonkin verran teollisuutta._NEWLINE_Koko Damiettan kuvernementin (Dimyat) v\xc3\xa4kiluku on 2006 arvion mukaan noin 1,1 miljoonaa, itse kaupungissa on noin 200\xc2\xa0000 asukasta.'